ToekomsVenster: Die menslike broosheid | Maroela Media
Net wanneer 'n mens dink dit is veilig om dit buite te waag gebeur daar iets onvoorsiens. In die onlangse verlede is dit die bedreigende koronavirus, ook bekend as Covid-19, wat die hele wêreld op hol het. Gesigsmaskers is onbekombaar. Wie sou nou dink dat dit 'n gesogte produk sou wees?
Berigte van moontlike besmetting in ander lande maak mense senuagtig. Duisende mense is reeds dood terwyl tienduisende die virus opgedoen het. Wat 'n mal, deurmekaar, kwesbare, veranderende wêreld is dit nie waarin ons woon nie.
Op datum weet ek nie van 'n teenmiddel wat effektief daarteen ingestel kan word nie. Die Chinese bou hospitale oornag. Mense raak krities oor mense wat van China afkom. Verskeie ekonomieë steier reeds. Die wêreld is in rep en roer.
Skielik besef mense hul broosheid. Siekte soos hierdie diskrimineer nie tussen mense nie. Kwalifikasies kan nie as omkoopmiddel aangebied word nie. Posisie en sosiale stand beïndruk die virus wat van wie weet waar af kom eweneens nie. Gesond leef is belangrik maar verskans niemand volledig nie.
Die ou mense het gesê 'n mens moet reg leef. Die Here kan jou vandag kom haal.
Ons dien die Here nie net vir eendag nie. Die sin van dievan hierdie tyd is juis om besig te wees met Koninkrykswerk. Juis omdat die tyd kosbaar en onvoorspelbaar is behoort 'n mens elke dag volledig as gawe uit die hand van die Here te ontvangs. Moenie dat vandag, terwyl jy goeie gesondheid geniet en die meetsnoere 'n lieflike plekke val, by jou laat verbygaan nie.